UPRS Sklep I U 622/2024-3
Sodna praksa Upravnega sodišča, 2024-04-05

igre na srečo - omejitev dostopa do spletnih strani - nadzor nad prirejanjem iger na srečo

Nasprotna stranka ni oporekala, da je ponudnica storitev informacijske družbe. Prav tako ni zanikala, da je zavezanka prirejala igre na srečo v Republiki Sloveniji. To ji je bilo, torej zavezanki, z odločbo predlagatelja prepovedano. Slednji je ugotovil, da te prepovedi ni spoštovala. Opisana dejstva predstavljajo dejansko podlago za uporabo prvega odstavka 107.a člena ZIS. Sodišče je zato nasprotni stranki (ponudnici storitev informacijske družbe) odredilo omejitev dostopa do spletnih strani.

Predlogu predlagatelja se ugodi in se nasprotni stranki odredi:

I. da mora v sedmih delovnih dnevih po pravnomočnosti tega sklepa omejiti dostop do spletne strani ... in sicer s preusmeritvijo na drugo spletno stran na način, da se na DNS strežnikih, ki jih ima ponudnik storitev informacijske družbe v lasti ali v upravljanju, onemogoči pretvorba tekstovnega spletnega naslova ... v pravi IP naslov tako, da vrne IP naslov spletne strani ..., ter

II. da mora v osmih dnevih po omejitvi dostopa do spletne strani predlagatelju poslati poročilo o izvedbi naloženega ukrepa z navedbo imen in IP naslovov DNS strežnikov, na katerih je nasprotna stranka izvršila naloženi ukrep preusmeritve.

1. V okviru postopka nadzora prirejanja iger na srečo po internetu oziroma drugih telekomunikacijskih sredstev dne 26.3.2024 je predlagatelj ugotovil, da se v Republiki Sloveniji preko spletnega naslova ... družbe A. Ltd., ..., (v nadaljevanju: zavezanka oziroma gospodarska družba) še vedno prirejajo igre na srečo brez dovoljenja oziroma koncesije Vlade Republike Slovenije. Zavezanka je tako omogočala dostop do spletne strani ... Prirejanje iger na srečo ji je bilo z odločbo z dne 26. 1. 2024 prepovedano. Odločba je postala pravnomočna dne 25.3.2024. Ker te prepovedi ni spoštovala, je finančni inšpektor predlagal ukrep omejitve dostopa po Zakonu o igrah na srečo (v nadaljevanju: ZIS).

2. Nasprotna stranka se na predlog ni odzvala.

4. Če zavezanec iz odločbe o prepovedi prirejanja igre na srečo te ne izvrši, lahko sodišče ponudniku storitev informacijske družbe odredi omejitev dostopa do spletnih strani, prek katerih se prirejajo spletne igre na srečo brez koncesije vlade (prvi odstavek 107.a člena ZIS). V predlogu mora biti, ob upoštevanju načela sorazmernosti in v okviru tehničnih možnosti, določen obseg omejitve in način njene izvršitve (tretji odstavek 107.a člena ZIS). Omejitev dostopa do spletnih strani se lahko izvrši le v obsegu, ki je nujno potreben za izvršitev odločbe o prepovedi prirejanja igre na srečo, in na način, ki je najmanj obremenjujoč za ponudnika storitev informacijske družbe (četrti odstavek 107.a člena ZIS).

5. Nasprotna stranka ni oporekala, da je ponudnica storitev informacijske družbe. Prav tako ni zanikala, da je zavezanka prirejala igre na srečo v Republiki Sloveniji. To ji je bilo, torej zavezanki, z odločbo predlagatelja prepovedano. Slednji je ugotovil, da te prepovedi ni spoštovala. Opisana dejstva predstavljajo dejansko podlago za uporabo prvega odstavka 107.a člena ZIS. Sodišče je zato nasprotni stranki (ponudnici storitev informacijske družbe) odredilo omejitev dostopa do spletnih strani.

6. Sodišče je še sklenilo, da sta obseg omejitve dostopa do spletne strani (omejitev dostopa do spletne strani ..., na kateri zavezanka prireja igre na srečo) in način izvršitve (omejitev dostopa do te spletne strani s preusmeritvijo na drugo spletno stran na način, da se na DNS strežnikih, ki jih ima ponudnica storitev informacijske družbe v lasti ali v upravljanju, onemogoči pretvorba tekstovnega spletnega naslova ... v pravi IP naslov tako, da vrne IP naslov spletne strani ..., sorazmerna in v okviru tehničnih možnosti. Predlagatelj je namreč pojasnil, da je tak obseg nujno potreben in da je način izvršitve za nasprotno stranko najmanj obremenjujoč in z najmanj stranskimi učinki.

7. Nasprotni stranki je sodišče naložilo še, da je predlagatelju dolžna posredovati poročilo o izvršenem ukrepu. Štelo je, da gre za nujne podatke, ki jih predlagatelj potrebuje za izvajanje nadzora po ZIS.

8. Dana dejstva in dokazi zadostujejo za odreditev omejitve dostopa do spletnih strani. Ker jim nasprotna stranka ni ugovarjala, je sodišče predlogu ugodilo (prvi odstavek 107.a člena ZIS).

Zakon o igrah na srečo (1995) - ZIS  - člen 107a, 107a/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.